Maimane se plan vir SA | Maroela Media
Mmusi Maimane, leier van die DA, het Saterdag die party se "plan vir verandering" uiteengesit met die bekendstelling van sy verkiesingsmanifes.
Die DA se verkiesingsmanifes is by die Rand-stadion in Johannesburg bekendgestel waar duisende DA-ondersteuners bymekaargekom het.
Die DA-leier het gesê die party se verkiesingsmanifes is 'n plan om 'n regering te bou wat vir almal werk. Maimane het hierna verduidelik hoe dié Suid-Afrika volgens hom sal lyk.
"Dit is 'n land wat werk. Dit is 'n land waar burgers opstaan en werk toe gaan en waar die regering vir sy burgers werk. Ek het 'n droom dat daar in elke huishouding 'n werk is. Dit kan nie wees dat vier uit elke 10 Suid-Afrikaanse huishoudings geen inkomste het nie."
Volgens Maimane sal dit gedoen word deur kleinsakeondernemings en entrepreneurs vryheid te gee, asook die ekonomie te herbou deur sektore wat 'n sleutelrol in werkskepping speel te vergroot.
"Ons sal ook 'n jaar lange nasionale burgerlike diens instel wat as 'n brug sal dien tussen skool en die wêreld van werk én vir skoolverlaters waardevolle werkervaring sal bied."
Maimane droom ook daarvan om alle Suid-Afrikaners die eienaars van hul huise te maak met volle titelaktes. "Ek stel nie belang in 'n stelsel waar mense aan die genade van die regering oorgelewer is op grond wat deur die staat besit word nie. Ons staan nie net vir die doel daarvan die wysigings van die Grondwet teen nie. Ons wil verseker dat artikel 25 beskerm word. Die saak sal in die hof beland."
Duisende DA-ondersteuners het by die Rand-stadion bymekaargekom vir die bekendstelling van die party se verkiesingsmanifes. Foto: DA/Twitter
'n Huis beteken egter niks indien jy nie veilig voel daarin nie, meen Maimane. "In die Suid-Afrika wat ek wil bou, sal ons polisiediens goed opgelei wees, die nodige hulpbronne hê en gemotiveerd wees. Ek wil ook 'n landelike veiligheidseenheid hê om seker te maak dat al ons burgers wat op plase woon, beskerm word."
Verder wil Maimane 'n land hê met veilige grense, 'n land waar daar energiesekerheid is en 'n land waar daar op die toekoms gefokus word wanneer dit kom by kinders se opleiding.
"Die Suid-Afrika wat ek wil bou, sal geen plek hê vir korrupsie en korrupte politici nie. Indien jy 'n korrupte politikus is, sal jy minstens 15 jaar tronk toe gaan. Tenders sal in die openbaar toegeken word en geen politikus sal met die regering sake doen nie."
Maimane meen indien staatsbeheerde instellings wat nie werk nie verkoop word, sal korrupsie in die slag bly. "Indien ons die kabinet met die helfte verminder en ophou om geld aan onnodige luukshede te bestee kan ons die land van ons drome bou."
DA In die nuus Mmusi Maimane Verkiesing 2019
Die eerste keer wat ek kan onthou dat ek byna volmondig met Maimane saamstem, maar hoeveel van die inhoud daarvan kan ons vertrou sal gebeur. Die DA is 'n Multiplex party wat alles en almal se belange wil dek en dit is gewoon onmoontlik. Weliswaar 'n goeie uiteensetting wat nodig is om orde en voorspoed te bewerkstellig, maar vakbonde sal sy pogings in die wiele ry.
Sal verseker DA stem en vir Mmusi. Blou is 'n pragtige kleur!!
Al die wonderlike planne en dele van centurion is al vir meer as 24 uur sonder krag ( nie die substasie probleem nie) Harare het meer krag as die plek !
Wat van White Privilege Mmusi. Jy is mos met een getroud ook, nie waar nie! Jy kry nie die Afrikaner stem hierdie jaar nie.